b'\n_START_ARTICLE_\nSveta pomlad\n_START_PARAGRAPH_\nSveta pomlad (v latin\xc5\xa1\xc4\x8dini ver sacrum) je bil obred, ki so ga opravljali anti\xc4\x8dni prebivalci Apeninskega polotoka, ko so si hoteli izprositi pomo\xc4\x8d in naklonjenost bo\xc5\xbeanstev. Omenjajo ga legende raznih italskih ljudstev, predvsem Irpinov, Picenov in Samnitov. Tudi Tit Livij je o njem podrobno poro\xc4\x8dal in celo zapisal obredno besedilo. Vendar obred ni bil povsod enak in seveda ni potekal povsod po istih pravilih. Po vsej verjetnosti je zgodovinar zapisal besedilo in ritualno obliko, ki sta bila v navadi v njegovi dobi, to je pri starih Rimljanih v zgodnjem prvem stoletju, ali morda nekaj desetletij prej pri Umbrijcih, ki so najdlje ohranili to vrsto bogoslu\xc5\xbeja._NEWLINE_V teku teh obredov so sve\xc4\x8deniki v imenu ljudstva obljubili bogovom vse, kar se bo rodilo v prihodnji pomladi, in sicer rastline, \xc5\xbeivali in ljudi. Bilo je to\xc4\x8dno dolo\xc4\x8deno, katera doba se v tem slu\xc4\x8daju smatra za pomlad: pri Rimljanih na primer od 1. marca do 1. junija, pri Samnitih od 1. marca do 30. aprila. Nekatera plemena so v tem obdobju sistemati\xc4\x8dno se\xc5\xbeigala pridelke na polju in \xc5\xbeivali na oltarjih. Druga plemena so pridelke ruvala in pustila na polju, \xc5\xbeivali pa \xc5\xbertvovala na koncu obdobja v okviru skupnega praznovanja. Otrok ni pobijalo nobeno pleme. \xc5\xbdrtev je bila v tem, da so jih star\xc5\xa1i morali obljubiti bogovom, jih vzgajati kot\xc2\xa0\xc2\xbbizvoljene\xc2\xab\xc2\xa0in jih komaj dorasle izob\xc4\x8diti. Mladoletnike so po navadi odvedli v oddaljen kraj, kjer naj bi si\xc2\xa0\xc2\xbbs pomo\xc4\x8djo bo\xc5\xbejih zaveznikov\xc2\xab\xc2\xa0ustvarili novo domovino. Ve\xc4\x8dina plemen je tako odstranila vse osebe, ki so se rodile spomladi, nekatera pa samo prvorojence._NEWLINE_Na ta na\xc4\x8din so se ustvarjala nova plemena, v poznej\xc5\xa1ih \xc4\x8dasih prve rimske kolonije. Plinij starej\xc5\xa1i je menil, da so bili Umbrijci najstarej\xc5\xa1i prebivalci na polotoku in so iz njih iz\xc5\xa1la vsa druga plemena prav s postopkom\xc2\xa0\xc2\xbbsvete pomladi\xc2\xab\xc2\xa0(Naturalis historia, III., 112). Novej\xc5\xa1e raziskave se v glavnem strinjajo, predvsem v zvezi z nastankom Sabinov in Picenov.'